Et nordjysk Venstre-trekløver med Mariagerfjord Kommunes borgmester Mogens Jespersen i spidsen tager i denne uge kontakt til finansminister Kristian Jensen (Venstre), beskæftigelsesminister Troels Lund Poulsen (Venstre) og erhvervsminister Brian Mikkelsen (Konservative) for at sikre fremgang til turismen på den nordjyske østkyst. De tre nordjyske politikere ønsker at udnytte den liberalisering af planloven, som Folketinget vedtog i sidste uge, til at udvikle turismen i flere byer på den nordjyske østkyst. Der er blandt andet konkrete planer for projekter i Egense og Øster Hurup, skriver de tre Venstre-politikere i en fælles pressemeddelelse. - Det var godt, at den tidligere regering lavede en plan for vestkystturismen. Det er de glade for på vestkysten. Det er bare ikke nok, hvis vi skal have udnyttet hele Danmarks potentiale til at skabe arbejdspladser i turisterhvervet og følgeerhvervene. Så skal vi også have gang i udviklingen af turisterhvervet på østkysten, siger Mogens Jespersen (Venstre), borgmester i Mariagerfjord Kommune. Sammen med Venstre-kollegerne Kristian Andersen, der er byrådskandidat i Aalborg Kommune, og Lasse Riisgaard, som byrådsmedlem i Brønderslev Kommune, vil han tage kontakt til ministertrioen for at undersøge, hvordan den liberaliserede planlov kan komme turismen på østkysten til gavn. - Sagen er, at vi ser et kæmpe stort potentiale i østkystturismen. Turismen har kæmpe stor betydning for omsætning, erhvervsudvikling og beskæftigelse i turistområder som Hou, Hals, Mou, Egense – for nu at tage udgangspunkt i Aalborg Kommune. Og de har lidt i mange år. Det kan man konstatere meget hurtigt, hvis man tager turen ned langs østkysten. Men nu skal vi i gang med at realisere gode projekter, som den gamle planlov lagde en bremse på, siger Kristian Andersen (Venstre). De tre Venstre-politikere håber, at finansministeren, beskæftigelsesministeren og erhvervsministeren er klar til at hjælpe dem med, at få sat planerne for de forskellige turismeprojekter langs den nordjyske østkyst i søen.

Opsummering:
Tre nordjyske Venstre-politikere vil henvende sig til ministertrio for at få sat skub i udviklingen af turismen på den nordjyske østkyst.